Fjórir milljarðar ef landsmenn borguðu sig inn í skóga Ljósm. Sunna Njálsdóttir . Fulltrúafundur skógræktarfélaganna á Vesturlandi og af höfuðborgarsvæðinu var haldinn á Hótel Hamri í Borgarfirði fyrir skömmu . Verið er að gera tilraun með að halda fulltrúafundina úti á landi nálægt fulltrúunum og virðist það gefa góða raun . Til gamans hafði einn fyrirlesara fundarins , Ragnar Frank Kristjánsson lektor við Landbúnaðarháskóla Íslands , reiknað út hve mikill aðgangseyrir í skóga landsins yrði ef hver gestur borgaði 1000 krónur . Sú upphæð reyndist vera hvorki meira né minna en fjórir milljarðar króna . Magnús Gunnarsson , formaður Skógræktarfélags Íslands , ávarpaði einnig fundinn og reifaði helstu áherslur skógræktarmanna þessi misserin , svo sem opnun skóga og merkingar , meira framboð á íslenskum jólatrjám og skipulagsmál sveitarfélaga sem færast æ meir inn á skógarreiti nálægt þéttbýli . Mönnum varð tíðrætt um umhverfismál og að tækifæri til útivistar á fallegum landsvæðum væru stór þáttur í þeim búsetukostum sem fólk skoðar þegar það velur sér stað til búsetu og atvinnu . Bent var á nauðsyn á nánu samráði milli skipulagsyfirvalda og skógræktarfólks til að komast hjá eyðileggingu útivistarsvæða í nágrenni þéttbýlis . Rauði þráðurinn í starfi skógræktarfélaganna er viðleitni til að auka skjól og fegurð og bæta gönguleiðir um náttúruna . Skógræktarfélögin á Íslandi standa að verkefninu Opinn skógur í samstarfi við Avant , Olís og Pokasjóð , en markmið þess er að opna fjölmörg skógræktarsvæði við alfaraleiðir sem eru í umsjón skógræktarfélaga . Áhersla er lögð á góða aðstöðu og aðgengi . Á Vesturlandi eru þrír slíkir reitir , Daníelslundur við Svignaskarð sem var opnaður 2002 , Trjálundurinn Tröð við Hellissand sem var opnaður 2006 og Hofsstaðaskógur í landi Hofsstaða á sunnanverðu Snæfellsnesi sem var opnaður árið 2005 . Nokkrir aðrir skógarreitir á Vesturlandi eru opnir almenningi og vel aðgengilegir .